It-Tielet Pitazz – Paragrafi 1051-1060 Ħassejt tbatijiet kbar f'ġismi, imma nħoss il-Mulej iżommni, għax li kieku ma kienx hekk ma kontx nissaportihom. O Ġesu' tiegħi, nitolbok għall-Knisja kollha. Agħtiha l-imħabba u d-dawl tal-Ispirtu Tiegħek, u agħti l-qawwa lill-kliem tas-saċerdoti, sabiex iqanqlu għall-indiema l-qlub l-iktar iebsa, u dawn jerġgħu lura għandek, O Mulej. Mulej,agħtina saċerdoti qaddisin; kun Inti stess li żżommhom fil-qdusija. O Saċerdot il-Kbir u Divin, agħmel li l-qawwa tal-ħniena Tiegħek isseħibhom kull fejn imorru, u tħarishom min-nases u x-xbieki li x-xitan qed iħejji l-ħin kollu kontra tagħhom. Mulej, agħmel li l-qawwa u l-ħniena Tiegħek tfarrak u ġġib fix-xejn dak kollu li jista' jfixkel il-qdusija tas-saċerdoti, għax Inti tista' kollox. 25 ta' Marzu 1937. Ħamis ix-Xirka. Waqt il-Quddiesa, rajt lill-Mulej, li qalli, Serraħ rasek fuq sidri u strieħ. Il-Mulej għafasni ma' Qalbu u qalli, Ser nagħtik porzjon żgħir tal-Passjoni Tiegħi, imma tibżax, agħmel kuraġġ; tfittixx serħan, imma aċċetta kollox b'sottomissjoni għar-rieda Tiegħi. X'ħin Ġesu' kien ser iħallini, imlieli ruħi b'uġigħ tant kbir li hu ħaġa impossibbli npoġġih fi kliem. Ħallietni s-saħħa fiżika; tlaqt mill-kappella malajr u mort fis-sodda. Ma kontx naf x'kien qed jiġri madwari. Ruħi kienet mimlija bix-xewqa għall-Mulej, u l-imrar kollu tal-Qalb Divina Tiegħu ġie mogħti lili. Dan kollu dam tliet sigħat. Tlabt lill-Mulej iħarisni mill-għajnejn ta' dawk ta' madwari. Għalkemm ridt, ma stajtx nieħu ikel il-ġurnata kollha, sa filgħaxija. Xtaqt b'qalbi kollha ngħaddi l-lejl kollu flimkien ma' Ġesu' fiċ-ċella mudlama tal-ħabs. Bqajt nitlob sal-ħdax. Fil-ħdax, il-Mulej qalli, Imtedd u strieħ. Ħallejtek tħoss fi tliet sigħat dak li Jiena batejt matul il-lejl kollu. U fil-pront mort fis-sodda. Ma kien għad baqagħli l-ebda saħħa fiżika; it-tbatija kienet ħadithieli kollha. Matul il-ħin kollu, kelli qisu ħass ħażin. Kull taħbita tal-Qalb ta' Ġesu' ġiet riflessa f'qalbi u nifditli ruħi. Li kieku dawn it-torturi kienu jikkonċernaw lili biss, ma kontx inbati daqshekk; imma kif kont qiegħda nħares lejn Dak li qalbi ħabbitu b'saħħitha kollha u rajt li Hu kien qiegħed ibati, u li jiena ma stajtx inserrħu bl-ebda mod, qalbi nħallet bl-imħabba u bl-imrar. Kont qiegħda mmut flimkien miegħu, u xorta waħda ma stajtx immut. Imma ma kontx lesta nibdel dak il-martirju mal-pjaċiri tad-dinja kollha. Matul din it-tbatija, imħabbti kibret bla tarf. Jiena naf li l-Mulej kien qiegħed iweżinni bis-Setgħa Tiegħu bla tarf, għax li kieku ma kienx hekk ma kontx inkun kapaċi nissaporti lanqas għal waqt wieħed. Flimkien miegħu, għaddejt, b'mod speċjali, mit-torturi kollha differenti. Id-dinja għad m'għandhiex ideja ta' dak kollu li Ġesu' bata. Jiena akkumpanjajtu sal-Ġnien tal-Ġetsemani; bqajt miegħu fil-ħabs; mort miegħu quddiem l-imħallfin; flimkien miegħu għaddejt minn kull waħda mit-torturi. L-ebda waħda mill-movimenti jew ħarsiet Tiegħu ma ħarbuli. Sirt naf is-Setgħa bla tarf tal-imħabba u l-ħniena Tiegħu għall-erwieħ. 26 ta' Marzu 1937. Il-Ġimgħa. Filgħodu mill-ewwel ħassejt it-tortura tal-ħames pjagi Tiegħu f'ġismi. Din it-tbatija baqgħet sejra sat-tlieta. Għalkemm m'hemm l-ebda sinjal tagħha minn barra, it-tortura xorta waħda hi tal-biża'. Jiena kuntenta li Ġesu' qed iħarisni minn għajnejn in-nies. Fil-ħdax Ġesu' qalli, ostja Tiegħi (tas-sagrifiċċju), Inti serħan għal Qalbi ttorturata. Wara dan il-kliem, ħsibt li qalbi kienet ser tinħaraq. U Hu ħadni f'intimita' hekk fil-qrib miegħu li qalbi tgħarrset ma' Qalbu f'għaqda ta' mħabba, u stajt inħoss l-iċken moviment ta' Qalbu kif Hu kien qed iħoss tiegħi. In-nar tal-imħabba tiegħi ta' ħlejqa ngħaqdet mal-ħerqa tal-imħabba eterna Tiegħu. Din il-grazzja waħedha tisboq lill-oħrajn kollha fl-immensita' tagħha. L-Esseri Trinitarju Tiegħu dar madwari kompletament, u jiena ninsab mgħaddsa fih b'mod totali. Iċ-ċokon tiegħi qed bħallikieku jissielet ma' dan l-Esseri Immortali u Qawwi. Ninsab mgħaddsa fi mħabba u f'tortura li ħadd ma jista' jifhimhom minħabba l-Passjoni Tiegħu. Dak kollu li għandu x'jaqsam mal-Esseri Tiegħu jiġi mogħti lili. S'issa, Ġesu' kien qed iwassalni li nsir naf b'din il-grazzja u kważi nħossha qabel, imma llum Hu tahieli. Lanqas kont nażżarda noħlomha. Qalbi hi bħallikieku f'estasi kontinwa, għalkemm minn barra xejn ma jtellef il-kuntatti tiegħi mal-proxxmu jew li nieħu ħsieb diversi affarijiet. Xejn ma jista' jinterrompili l-estasi, lanqas jista' xi ħadd jissuspettaha, għax jiena talbt lil Alla jħarsini milli jindunaw in-nies b'din il-ħaġa. U , flimkien ma' din il-grazzja, daħal ġewwa ruħi oċejan sħiħ ta' dawl, li permezz tiegħu stajt nifhem lil Alla u lili nnifsi. L-istagħġib jegħlibni għal kollox u jeħodni qisni f'estasi ġdida (minħabba l-fatt) li Alla ndenja jinżel għandi, li jiena daqshekk ċkejkna. + Fit-tlieta, filwaqt li kont mimduda fl-art, f'forma ta' salib, tlabt għad-dinja kollha. Il-ħajja fl-art ta' Ġesu' kienet qiegħda tasal għat-tmiem. Jiena smajt is-seba' kelmiet Tiegħu; imbagħad Hu ħares lejja u qalli, Binti maħbuba ta' Qalbi, inti s-serħan Tiegħi f'nofs turmenti terribbli. Ġesu' qed jikkamandani nagħmel novena qabel il-Festa tal-Ħniena, u llum irrid nibdiha għall-konverżjoni tad-dinja kollha u sabiex tiġi magħrufa l-Ħniena Divina . . . sabiex kull ruħ tasal li tfaħħar it-tjubija Tiegħi. Jiena nixtieq il-ħlejjaq jafdaw Fija. Ħajjar lill-erwieħ ipoġġu fiduċja kbira fil-ħniena Tiegħi bla tarf. Ir-ruħ midinba u dgħajfa m'għandu jkollha l-ebda biża' biex tersaq lejja, għax ukoll jekk ikollha iktar dnubiet milli hemm ramel fid-dinja kollox jegħreq fil-fond bla qiegħ tal-ħniena Tiegħi. X'ħin Ġesu' kien ħa l-aħħar nifs tiegħu, ruħi nħallet bl-uġigħ, u għal żmien twil ma stajtx niġi f'tiegħi. Sibt xi ftit serħan fid-dmugħ. Dak li qalbi kienet tħobb kien miet. Jista' xi ħadd jifhem in-niket tiegħi?
Djarju ta' Swor Fawstina – It-3 Pitazz (par.1051-1060)